VEGA præsenterer  **Oplev Sondre Lerche i intime rammer**

*Den folkekære, norske singer/songwriter Sondre Lerche er endelig tilbage i VEGA. Denne gang kan man nyde hans nye materiale i helt intime omgivelser i Ideal Bar den. 11. november.*

**Hudflettet ægteskab**

Den finurlige norske singer/songwriter [Sondre Lerche](http://www.sondrelerche.com/) begiver sig på sit kommende album, *Please,* i nye retninger. Sangene hudfletter otte års ægteskab og den efterfølgende skilsmisse. På trods af det tunge udgangspunkt formår Lerche at fylde en overflod af sprøde elektroniske flade i den skrabede produktion, som stadig besidder hans karakteristiske energi.

**Omtumlet havefest**

I videoen til førstesinglen, ”[Bad Law](http://www.youtube.com/watch?v=hkyUKXdFw_E)”, ser man sangeren tumle rundt til en havefest. De andre gæster snakker og sipper deres drinks, mens Lerche svinger dansende rundt og ødelægger scenen lidt. Haven er i virkeligheden hans egen, og videoen er baseret på en tidligere oplevelse, hvor Sondre Lerche ødelagde en aften ude med sine venner ved at opføre sig en smule uregerligt.

**Fra hovedet til kroppen**

Facaderne er også nede i de nye sange, hvor man får sangerens følelser serveret råt for usødet. Der er ikke redigeret i støn, jamren eller bevægede knæk på stemmen. Sondre Lerche har altid skrevet om kærligheden, men aldrig på denne primale og seksuelle måde. Hans melodiske instinkter er stærkere end nogensinde før - dog har han flyttet fokus fra hovedet til kroppen, fra det sjælfyldte til det fysiske.

**Spoon-samarbejde**
Sondre Lerche har haft utroligt travlt siden hans sidste to udgivelser; det selvbetitlede album (2011) og livealbummet *Bootlegs* (2012). Derudover har han turneret internationalt og i 2013 udgivet Scott Walker-coveret ”[The Plague](http://www.youtube.com/watch?v=DltMLlWfcVY)”, hans ”Public Hi-Fi-Sessions” samt lavet soundtracket til indiefilm-hittet *The Sleepwalker* sammen med Jim Eno fra Spoon.

**Fakta om koncerten**:

Sondre Lerche (N)

Tirsdag den 11. november kl. 20.00

Ideal Bar, Enghavevej 40, 1674 København V

Billetpris: 125 kr. + gebyr
Billetsalget starter senere i dag via VEGAs hjemmeside og Billetnet.